text: Veteraner mindedes kampene ved besættelsen 
  09 april 2014 kl. 09.22
  Garnisonen i Haderslev foretog onsdag kransenedlægning til minde om Danmarks besættelse den 9. april 1940 ved mindepladen på kasernens sydmur og ved mindesmærket ved Hertug Hans kirke.
  Fire af de få tilbageværende veteraner fra kampene under Tysklands besættelse af Danmark i 1940 var onsdag med til at højtideligholde begivenheden og mindes ofrene.
  Traditionen tro blev flaget sat på halv på kasernen, hvorefter garnisonskommandant oberst Søren Bo Bojesen holdt tale. Herefter blev der nedlagt en krans, og så marcherede deltagerne gennem byen til Hertug Hans kirke med Slesvigske Musikkorps, et Æreskommando og et Fanekommando fra Hovedkvartersbataljonen på Haderslev Kaserne, et Fanekommando fra Fighter Wing Skrydstrup samt en Faneborg fra soldaterforeningerne.
  Ved obelisken ved Hertug Hans kirke nedlagdes endnu en krans efterfulgt af en kort mindeandagt i kirken.
  Tilbage på kasernen mindedes de faldne med to minutters stilhed.
  Tabene ved kampene 9. april 1940
  De danske tab var: 11 soldater, 3 grænsegendarmer og 2 luftpersonel blev dræbt. 20 soldater blev sårede og nogle enkelte civile dræbt eller såret.De tyske tab har aldrig været offentliggjort, men de var sandsynligvis meget større end de danske tab. 12 pansrede køretøjer og adskillige biler og motorcykler blev ødelagt eller beskadiget. Fire kampvogne blev beskadiget. Flere tyske fly blev ramt af antiluftsskytsild og en Heinkel He 111 bombemaskine blev skudt ned. To tyske soldater blev taget til fange af danske soldater i denne korte krig.Kilde: milhist.dk
  
  